**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՑԵՄԵՆՏԻ ՆԵՐՄՈՒԾՄԱՆ ԺԱՄԱՆԱԿԱՎՈՐ ՍԱՀՄԱՆԱՓԱԿՈՒՄ ԿԻՐԱՌԵԼՈՒ, ՆԵՐՄՈՒԾՄԱՆ ԼԻՑԵՆԶԱՎՈՐՄԱՆ ԸՆԹԱՑԱԿԱՐԳԸ ԵՎ ԼԻՑԵՆԶԻԱՅԻ ՁԵՎԸ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Անհրաժեշտությունը**

Սույն նախագծի ընդունումը պայմանավորված է 2022 թվականի հոկտեմբերի 5-ի «Պետական տուրքի մասին» օրենքում փոփոխություններ կատարելու մասին» N ՀՕ-359-Ն օրենքի (այսուհետ՝ Օրենք) կիրարկումն ապահովելու, ինչպես նաև երրորդ երկրներից ցեմենտի ներմուծումը կանոնակարգելու անհրաժեշտությամբ:

1. **Ընթացիկ իրավիճակը և խնդիրները**

Հայաստանի Հանրապետության կառավարության 2022 թվականի հունիսի 9-ի «Հայաստանի Հանրապետություն ցեմենտի ներմուծման ժամանակավոր սահմանափակում կիրառելու, ներմուծման լիցենզավորման ընթացակարգը և լիցենզիայի ձևը սահմանելու մասին» N 838-Ն որոշմամբ ժամանակավոր (6 ամիս ժամկետով) սահմանափակումներ են կիրառվել ԵԱՏՄ ԱՏԳ ԱԱ 2523 (բացառությամբ ԵԱՏՄ ԱՏԳ ԱԱ 2523210000 ծածկագրին դասվող) ապրանքային դիրքի ծածկագրերին դասվող ցեմենտի և կլինկերի ներմուծման վրա, մասնավորապես՝ «Բացթողնում՝ ներքին սպառման համար», «Վերամշակում՝ մաքսային տարածքում» և «Վերամշակում՝ ներքին սպառման համար» մաքսային ընթացակարգերով ներմուծումն իրականացվում է լիցենզիաների հիման վրա։

Իրականացված քայլերի արդյունքում տեղական ցեմենտ արտադրողների համար բարենպաստ պայմաններ է ստեղծվել ներքին շուկայում երրորդ երկրներից ներմուծվող ցեմենտի հետ մրցակցելու համար։ Մասնավորապես՝ ս.թ. 10 ամիսների ընթացքում Հայաստանում արտադրվել է 803.5 հազ. տոննա ցեմենտ, ինչը 14.5%-ով գերազանցում է նախորդ տարվա նույն ժամանակահատվածի ցուցանիշին:

ՀՀ էկոնոմիկայի նախարարությունն ուսումնասիրել է ցեմենտի ներքին շուկան և hաշվի առնելով վերջին ժամանակաշրջանում շուկայում տեղի ունեցած փոփոխությունները (մասնավորապես՝ Իրանից ներմուծվող ցեմենտի ծախսերի ավելացման հետևանքով տեղական շուկայում ներմուծվող ցեմենտի գների աճը, ինչպես նաև տեղական ցեմենտ արտադրող ընկերությունների կողմից, չնայած արտադրանքի ծավելների ավելացմանը, ոչ բավարար քանակի ցեմենտի առաջարկը, ինչը չէր բավարարում ներքին շուկայում առաջացած պահանջարկը) և նպատակ ունենալով ստեղծելու ներմուծվող և տեղում արտադրվող ցեմենտի համար հավասար մրցակցային դաշտ՝ կատարվել են պետական տուրքի չափերի փոփոխություններ («Պետական տուրքի մասին» օրենքում փոփոխություններ կատարելու մասին» օրենքով, N ՀՕ-359-Ն, 10.10.2022թ.), որի արդյունքում նվազեցվել է երրորդ երկրներից ցեմենտի յուրաքանչյուր մինչև հարյուր տոննայի ներմուծման լիցենզիա տրամադրելու համար պետական տուրքը՝ բազային տուրքի 200-ապատիկի չափով (նախկին 14000-ապատիկի փոխարեն), իսկ կլինկերի ներմուծման համար լիցենզիա ստանալու և պետական տուրք վճարելու պահանջը չեղարկվել է։

Առաջարկվող նախագծով սահմանվել են օրենքի համապատասխան կարգավորումները և գտնում ենք, որ ներկայիս կարգավորումը համապատասխանում է ցեմենտի շուկայի պահանջներին։

Միևնույն ժամանակ, նկատի ունենալով, որ Օրենքի ընդունման արդյունքում ներմուծումներ են կատարվում նաև Վրաստանից (նախկինում ներմուծումները կատարվում էին միայն Իրանից)՝ կատարվել է նաև փոփոխություն լիցենզիայի տրամադրման նպատակով ներմուծողների կողմից լրացվող հայտում, ինչը հնարավորություն է ընձեռնում տնտեսվարողներին նշել ներմուծման մեկից ավելի երկրներ (հայտի 5-րդ և 6-րդ տողեր)։

Հաշվի առնելով վերագրյալը՝ նպատակահարմար ենք գտնում լիցենզիայի տրամադրման գործընթացը առաջարկվող կարգավորումներով սահմանել 6 ամիս ժամկետով և ներկայացնում ենք «Հայաստանի Հանրապետություն ցեմենտի ներմուծման ժամանակավոր սահմանափակում կիրառելու, ներմուծման լիցենզավորման ընթացակարգը և լիցենզիայի ձևը սահմանելու մասին» ՀՀ կառավարության որոշման նախագիծը։

Նախագծով հաստատվող կարգն ամբողջությամբ համապատասխանում է «Եվրասիական տնտեսական միության մասին» պայմանագրի 7-րդ հավելվածի 54-րդ կետի դրույթներով սահմանված պահանջներին։

ՀՀ էկոնոմիկայի նախարարության ուշադրության կենտրոնում են գտնվում ցեմենտի տեղական շուկայում կատարվող փոփոխությունները և կախված շուկայի վարքագծից՝ կառաջարկվեն համապատասխան իրավական կարգավորումներ։

1. **Տվյալ բնագավառում իրականացվող քաղաքականությունը**

Տեղական մշակող արդյունաբերական ձեռնարկությունների արտադրանքի բնականոն գործունեության ապահովում և ցեմենտի տեղական շուկայում հավասար մրցակցության ապահովում:

1. **Կարգավորման նպատակը և բնույթը**

Տեղական ցեմենտի արտադրության զարգացում, ցեմենտի ներքին շուկայում տեղում արտադրվող և ներմուծվող ցեմենտի համար հավասար պայմանների ապահովում:

1. **Նախագծի մշակման գործընթացում ներգրավված ինստիտուտները և անձիք**

Նախագիծը մշակվել է ՀՀ էկոնոմիկայի նախարարության կողմից` հաշվի առնելով հանրապետության բիզնես-շրջանակների առաջարկությունները և շահագրգիռ պետական մարմինների դիրքորոշումները:

1. **Ակնկալվող արդյունքը**

Սույն նախագծի ընդունումը կնպաստի տեղական ցեմենտ արտադրողների և ներմուծողների միջև առողջ մրցակցության ապահովում։

1. **Կապը ռազմավարական այլ փաստաթղթերի հետ**

ՀՀ կառավարության 2021-2026 թվականների գործունեության միջոցառումների ծրագիրը հաստատելու մասին 18.11.2021թ. N 1902-Լ որոշմամբ հաստատված Հավելված 1-ի «ՀՀ էկոնոմիկայի նախարարություն» բաժնի 5.5-րդ կետի սահմանված դրույթի շարունակականության ապահովում, այն է՝

* Ներքին շուկայի պաշտպանության և հակագնագցման միջոցների կիրառման քաղաքականության մշակում,
* Հայրենական արտադրողների համար հավասար մրցակցային պայմանների ապահովում։

1. **Այլ տեղեկություններ (եթե այդպիսիք առկա են)**

«Հայաստանի Հանրապետություն ցեմենտի ներմուծման ժամանակավոր սահմանափակում կիրառելու, ներմուծման լիցենզավորման ընթացակարգը և լիցենզիայի ձևը սահմանելու մասին» Հայաստանի Հանրապետության կառավարության որոշմաննախագծի ընդունմամբ այլ իրավական ակտերում փոփոխություն կատարելու անհրաժեշտություն չի առաջանում։

«Հայաստանի Հանրապետություն ցեմենտի ներմուծման ժամանակավոր սահմանափակում կիրառելու, ներմուծման լիցենզավորման ընթացակարգը և լիցենզիայի ձևը սահմանելու մասին» Հայաստանի Հանրապետության կառավարության որոշման նախագծի ընդունման դեպքում պետական բյուջեում ծախսերի էական ավելացում կամ եկամուտների նվազեցում չի նախատեսվում: